Ντομίνγκο Ταρασκόνι

Ο **Ντομίνγκο Αλμπέρτο Ταρασκόνι** (*Domingo Alberto Tarasconi*, 20 Δεκεμβρίου 1903 – 3 Ιουλίου 1991) ήταν Αργεντινός ποδοσφαιριστής. Ένας από τους καλύτερους επιθετικούς της εποχής του, ήταν πέντε φορές πρώτος σκόρερ του πρωταθλήματος Αργεντινής, ενώ με την εθνική ομάδα κέρδισε το ασημένιο μετάλλιο στους Ολυμπιακούς Αγώνες του 1928, όπου ήταν πρώτος σκόρερ της διοργάνωσης με 11 τέρματα.

## Βιογραφία

Γεννήθηκε στο Μπουένος Άιρες και ξεκίνησε την καριέρα του στην Ατλάντα με την Μπόκα Τζούνιορς να ανακαλύπτει γρήγορα το ταλέντο του και να τον εντάσει στο δυναμικό της το 1922. Στην πρώτη του χρονιά στην Μπόκα κατακτά το πρωτάθλημα και είναι πρώτος σκόρερ του πρωταθλήματος με 40 γκολ. Κατέκτησε 10 τίτλους με το σύλλογο, μεταξύ των οποίων 5 πρωταθλήματα. 
Στην επιτυχημένη περιοδεία της Μπόκα στην Ευρώπη το 1925 (η πρώτη για ομάδα της Αργεντινής), ο Ταρασκόνι σημείωσε 8 γκολ. 
Στην μεγαλύτερη νίκη στην ιστορία της Μπόκα επί της Ρίβερ Πλέιτ (6–0, 23 Δεκεμβρίου 1928) συνέβαλε με δύο γκολ.
Σημείωσε συνολικά 193 γκολ για την Μπόκα Τζούνιορς, καταλαμβάνοντας την τέταρτη θέση μεταξύ των παικτών με τα περισσότερα τέρματα στην ιστορία του συλλόγου.

Έφυγε από την Μπόκα Τζούνιορς το 1932, έπαιξε δύο παιχνίδια για τους Νιούελς Ολντ Μπόις και στη συνέχεια μετακόμισε στο ερασιτεχνικό πρωτάθλημα, όπου ήταν ο πρώτος σκόρερ στην τελευταία του σεζόν, με τη Σαν Μαρτίν ντε Τουκουμάν το 1934. Έπαιξε το τελευταίο του παιχνίδι το 1936 για την Αρχεντίνος Τζούνιορς. Έκλεισε την καριέρα με συνολικά 208 τέρματα πρωταθλήματος σε 289 αγώνες.

Με την εθνική ομάδα της Αργεντινής σημείωσε 18 τέρματα σε 24 αγώνες, συμμετείχε σε τέσσερα Κόπα Αμέρικα, κερδίζοντας δύο τίτλους (1925, 1929) και δύο δεύτερες θέσεις (1924, 1926). Κορυφαία στιγμή στη καριέρα του η συμμετοχή του στους Ολυμπιακούς Αγώνες του 1928, με την Αργεντινή να φτάνει στον τελικό έχοντας πετύχει στην πορεία τρία χατ τρικ (ο μόνος που έχει πετύχει κάτι τέτοιο), τέσσερα γκολ επί των Ηνωμένων Πολιτειών (11–2), τέσσερα κατά του Βελγίου (6–3) και τρία επί της Αιγύπτου (6–0). Στον τελικό σίγησε με την πανίσχυρη Ουρουγουάη να κατακτά το τρόπαιο. Με 11 τέρματα ισοφάρισε το ρεκόρ του Δανού Σόφους Νίλσεν από το 1908. Συμπεριληφθηκε στην καλύτερη ενδεκάδα της διοργάνωσης.

## Τίτλοι και διακρίσεις

**Μπόκα Τζούνιορς**
* Πρωτάθλημα Αργεντινής (5): 1923, 1924, 1926, 1930, 1931
* *Copa Ibarguren* (2): 1924, 1925
* *Copa Competencia Jockey Club* : 1925
* *Copa Estímulo*: 1926
**Αργεντινή**
* Κόπα Αμέρικα (2): 1925,  1929
* Ολυμπιακοί Αγώνες: Ασημένιο μετάλλιο 1928
**Ατομικές διακρίσεις**
* Πρώτος σκόρερ Ολυμπιακών Αγώνων 1928 
* Καλύτερη ομάδα Ολυμπιακού τουρνουά ποδοσφαίρου: 1928
* Πρώτος σκόρερ πρωταθλήματος Αργεντινής (5): 1922 (11 γκολ), 1923 (40 γκολ), 1924 (16 γκολ), 1927 (32 γκολ), 1934 (AAF-16 γκολ)

## Δείτε επίσης

* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές


## Εξωτερικοί σύνδεσμοι
* 
*  

 

Κατηγορία:Αργεντινοί ποδοσφαιριστές
Κατηγορία:Ποδοσφαιριστές Εθνικής Αργεντινής
Κατηγορία:Ποδοσφαιριστές Μπόκα Τζούνιορς
Κατηγορία:Ποδοσφαιριστές Νιούελς Ολντ Μπόις
Κατηγορία:Ποδοσφαιριστές Αρχεντίνος Τζούνιορς 
Κατηγορία:Ποδοσφαιριστές στους Θερινούς Ολυμπιακούς Αγώνες 1928
Κατηγορία:Ολυμπιονίκες του ποδοσφαίρου
Κατηγορία:Παίκτες νικητές Κόπα Αμέρικα
Κατηγορία:Επιθετικοί ποδοσφαιριστές